Edvardas Mažeikis

**Edvardas Mažeikis** (g. 1961 m. lapkričio 18 d. Papilėje, Akmenės rajonas) – lietuvių karininkas, karinis diplomatas, Lietuvos karinių oro pajėgų (KOP) vadas.

## Biografija
1979 m. baigė Papilės Simono Daukanto vidurinę mokyklą. 1983 m. baigė Černigovo aukštąją karo aviacijos lakūnų mokyklą, 1995–1997 m. studijavo Bundesvero vadovavimo akademijoje Hamburge Vokietijoje, baigė karininkų kursus *General Staff course*. 2002–2003 m. studijavo JAV nacionaliniame gynybos universitete (*National Defense University*), kur įgijo nacionalinio saugumo strategijos magistro laipsnį (*National security strategy resources*).

## Karjera
Baigęs lakūnų mokyklą, tarnavo TSRS naikintuvų pulke Tolimuosiuose Rytuose.

Atkūrus Lietuvos Nepriklausomybę, grįžo į Lietuvą, ėjo Krašto apsaugos ministerijos Aviacijos tarnybos Kovinės parengties skyriaus viršininko pavaduotojo, Karinių oro pajėgų Kovinės parengties ir planavimo skyriaus viršininko, KOP Aviacinės veiklos skyriaus viršininko pareigas. 1997–2000 m. KOP Pirmosios aviacijos bazės vadas. Nuo 2000 m. gegužės 15 d. Karinių oro pajėgų vadas, nuo 2004 m. rugsėjo 6 d. LR nuolatinės atstovybės prie Šiaurės Atlanto Sutarties Organizacijos (NATO) karinis atstovas NATO Kariniame komitete, taip pat atstovavo Lietuvos Respublikai ir Europos Sąjungos Kariniame komitete. 2007–2008 m. NATO Karinio komiteto seniūnas. Nuo 2008 m. rugsėjo 1 d. Generolo Jono Žemaičio Lietuvos karo akademijos viršininkas, nuo 2010 m. gegužės 10 d. Krašto apsaugos ministerijos Gynybos štabo viršininkas, nuo 2011 m. gegužės 10 d. Karinių oro pajėgų vadas. Nuo 2014 m. liepos 1 d. NATO Generalinio sekretoriaus A.F. Rasmussen įsakymu paskirtas į NATO Standartizacijos biuro direktoriaus pareigas (Director NATO Standardization Office). 2018 vasario 28 d. išleistas į atsargą iš Lietuvos kariuomenės. Nuo 2018 kovo 1 d. direktoriaus pavaduotojas ir padalinio vadovas (Deputy Director and Head of the Unit Critical Enablers) Europos gynybos agentūroje (EDA - European Defence Agency).

Lietuvos ginkluotųjų pajėgų pirmojo rango karo lakūnas, turi 1 500 valandų skrydžių patirtį įvairiausiais orlaiviais (nuo reaktyvinio naikintuvo Mig-23 iki vienmotorio biplano An-2, nuo reaktyvinių lengvųjų atakos lėktuvų L-39 Albatros iki naikintuvo F-16). 1995 metais tapo absoliučiu čempionu reaktyvinių lėktuvų klasėje Lietuvos aeroklubo Akrobatinio skraidymo federacijos organizuotose varžybose.

Karinių laipsnių suteikimo chronologija:
* 1983 m. leitenantas
* 1985 m. vyresnysis leitenantas
* 1987 m. kapitonas
* 1991 m. majoras
* 1995 m. pulkininkas leitenantas
* 2000 m. pulkininkas
* 2004 m. lapkričio 23 d. brigados generolas (laipsnis suteiktas Prezidento Valdo Adamkaus dekretu).
* 2011 m. liepos 28 d. generolas majoras (laipsnis suteiktas Prezidentės Dalios Grybauskaitės dekretu).

## Asmeninis gyvenimas
Tėvas – Jonas Mažeikis, motina – Ona Mažeikienė. Žmona Auksė Mažeikienė, dukros Simona (g. 2002 m.) ir Justina (g. 2004 m.), dukros iš kitos santuokos – Laima (g. 1992 m.), Irena (g. 1990 m.) ir Viktorija (g. 1985 m.).

Pomėgiai – badmintonas, golfas, šachmatai, važinėjimas dviračiu, motociklu, įvairios literatūros skaitymas, užsienio kalbos, jų mokymasis. Laisvai kalba angliškai, vokiškai bei rusiškai, mokosi prancūzų kalbos.

## Nuorodos, šaltiniai
* NATO informacija E. Mažeikio biografija , nuotrauka
* Naujasis Lietuvos karinis atstovas prie NATO pradeda darbą 2004 m. pranešimas žiniasklaidai.